
Au retour dei tres an lou jouve Vincòns penso 
A-n-aquelo que li agrada 
E vòu subran se marida 
’Me la chato qu’avans avié pèr couneissènço. 

Mai iou Maire pòu l’estaca 
Pèr toujour emé sa galanto Margarido 
Que quouro (es precaucien) aura fa iei doues crido 
Sus de papié marca. 

Arribo proun souvènt qu’après lou maridàgi, 

Quand lei nòu mes sesoun passa, 

Franc que fuguesse tròu pressa, 

Un bèu nistounet vèn esgaia lou meinàgi. 

D’uno couifeto l’an flouca ; 

Pièi, segur sènso acò l’enfant pourrié pas crèisse, 

Se fa pourta lou noura d’aquéu que vèn de nèisse 
Sus de papié marca 

Quouro avès acampa dardeno en cacho-maio, 
S’avès lei goust d’ún campagnard 
Croumpas lèu bastido au cagnard 
Ounte anarés l’estiéu emé vouesto marmaio, 

Quand lou vendèire aura touca 
Sei sòu. Eici la lèi vous dis : Fau passa ’n ate 
E pèr que siegue bouen, que s’escrigue e se date 
Sus de papié marca. 

Vaqui lou mes d’avoust, lou mes que lei cassaire 
Netejon fusiéu e carnié 
Car degun vòu èstre darnié 
A prene soun port d’armo e leissa ’sta l’araire. 

An lou dre de tout ensuca : 









Lèbre, lebrau, lapin, pardigau e becasso 
(Bèn souvènt rèn de tout) gràci au permès de casso 
Fa sus papié marca. 

Se de còup la mouié mando dins la carriero 
De bourdiho, de pourcarié, 

Vo bèn autro salouparié, 

Qu’escounde lèu soun bras subretout s’es tardiero, 
Car segur se farié pesca : 

La pauro pagarié (n’en sarié vun d’auvàri) 

Un bouen proucès verbau qu’escriéurié’n coumissàri 
Sus de papié marca. 

Lou bouenur en meinàgi a pas toujour durado : 
Souvènt après luno de mèu 
La barco viro de cantèu : 

L'ome pòu plus teni, la fremo es embanado ; 

De-longolan que se maca.. 

La lèi end aquéu mau a trouva bouen remèdi : 

Lou divorço fara cessa talo coumèdi : 

’Mé de papié marca. 

Vès-eicito un malaut, cavo foueço coumuno, 

Que la Camuso en trin esprès 
Vèn de manda drech ad patres. 

Subran un vesin vai pèr dire à la Coumuno 
Que lou mesquin a trebuca, 

Car Loun pòu pas coucha soun cors au cementèri 
Sènso coucha soun noum (es lou darrié mistèri), 

Sus lou papié marca. 

Louis Crest ~ 

